Predkladacia správa

	Vláda Slovenskej republiky svojim uznesením zo 4. decembra 1990 číslo 578 zriadila Vestník vlády Slovenskej republiky (ďalej len “vestník”), schválila zásady jeho vydávania a zásady koordinácie prípravy a vydávania smerníc ministerstiev a ostatných ústredných orgánov štátnej správy určených pre orgány miestnej štátnej správy. Ďalej uložila ministrom a vedúcim ostatných ústredných orgánov štátnej správy uverejňovať smernice a iné normatívne opatrenia, ktorých obsahom je riadenie a kontrola výkonu štátnej správy vykonávanej orgánmi miestnej štátnej správy.  

	Zákon č. 515/2003 Z. z. o krajských úradoch a obvodných úradoch a o zmene a doplnení niektorých zákonov, ktorý schválila Národná rada Slovenskej republiky dňa 5. novembra 2003, zásadne mení usporiadanie miestnej štátnej správy a v súvislosti s týmto sa nanovo upravuje vydávanie  vyhlášok, smerníc a iných organizačných aktov, ktoré ministerstvá a iné ústredné orgány štátnej správy vydávajú pri riadení a kontrole výkonu štátnej správy uskutočňovanej orgánmi miestnej štátnej správy a pri riadení a kontrole preneseného výkonu štátnej správy uskutočňovanej obcami a vyššími územnými celkami.
.
	Preto je potrebné upraviť zásady vydávania vestníka v súlade s týmto zákonom. 

	Zmena vo vydávaní smerníc a vyhlášok spočíva v tom, že pokiaľ sa doteraz uverejňovali smernice vo vestníku v plnom znení, od 1. 1. 2004 sa tieto budú uverejňovať v rezortných vestníkoch a oznámenia o ich vydaní vo vestníku. Uverejnenie oznámenia vo vestníku je podmienkou  platnosti a účinnosti uvedených vnútorných predpisov. Vyhlášky  budú vo vestníku vyhlasované v plnom znení.

	Materiál prešiel skráteným medzirezortným pripomienkovým konaním. Materiál bol zaslaný všetkým ministerstvám, ústredným orgánom štátnej správy, krajským úradom, samosprávnym krajom, Združeniu miest a obcí Slovenska, Únii miest Slovenska. Generálnej prokuratúre, Konfederácii odborových zväzov, Národnej banke Slovenska a  SLOVES-u, spolu 53 subjektom. Stanovisko k materiálu zaslalo z 33 subjektov. Spolu bolo vznesených 37 pripomienok, z toho bolo 27 akceptovaných, 10 neakceptovaných a z toho boli 4 zásadné neakceptované pripomienky. 

V súvislosti s týmto sa dňa 9. 12. 2003 uskutočnilo rozporové konanie na úrovni generálneho riaditeľa sekcie verejnej správy MV SR s podpredsedom ZMOS-u, na ktorom došlo k odstráneniu rozporu. Taktiež dňa 9. 12. 2003 na porade štátnych tajomníkov, na ktorej sa zúčastnili aj štátni tajomníci MV SR, MPSVR SR a MP SR došlo po prerokovaní pripomienok k odstráneniu rozporu.

Rozporujúce strany uznali, že predmetná dikcia zásad vydávania vestníka vychádza zo zákona č. 515/2003 Z. z. o krajských úradoch a obvodných úradoch a o zmene a doplnení niektorých zákonov. Na základe uvedeného sa materiál predkladá na rokovanie vlády SR bez rozporov.

Zásady vydávania vestníka boli dňa 9. 12. 2003 prerokované v Rade vlády SR pre verejnú správu, ktorá súhlasila s ich prerokovaním vo vláde SR.

Predmetný materiál nemá zvýšený finančný dopad na štátny rozpočet, ekonomický a environmentálny vplyv, ani vplyv na zamestnanosť.